Voortgesette tabakverbod gaan 'handelaars in bedelaars en misdadigers in miljardêrs' verander | Maroela Media
Voortgesette tabakverbod gaan 'handelaars in bedelaars en misdadigers in miljardêrs' verander
(Foto: Soweto Food & Lifestyle/Twitter)
Die Suid-Afrikaanse Alliansie vir Informele Handelaars (Saita) het 'n beroep op die regering gedoen om die verbod op die verkoop van sigarette ingevolge die afsonderingsregulasies op te hef – soos wat daar aanvanklik onderneem is toe die land na vlak 4 oorgeskakel het.
Saita sê die regering het vergeet hoe die lewe in townships is.
Luidens 'n konsepdokument oor vlak 3-afsonderingsregulasies wat wyd versprei word, gaan die tabakverbod op vlak 3 voortgesit word.
Saita sê nou 'n verbod tot op vlak 1 van die regulasies gaan informele handelaars op straat laat beland en selfs groter druk op die regering se maatskaplike toelaaglas plaas. Saita verteenwoordig informele handelaars, asook spazawinkels.
Sigaretverkope beslaan 'n beduidende gedeelte van informele handelaars se verkope – en in sommige gevalle selfs 100% daarvan. Saita sê 'n voortgesette verbod op die verkoop van sigarette gaan die inkomste van miljoene Suid-Afrikaners in gevaar stel en hulle van hul waardigheid stroop.
Informele handelaars kry R350 per maand danksy die regering se Covid-19-verligtingsfonds en het nie toegang tot enige ander hulp wat aan formele, klein- en mediumgrootte sakeondernemings of groot ondernemings gebied word nie.
"Die regering verander wettige informele handelaars in bedelaars; verander rokers in misdadigers en onwettige tabakhandelaars in miljardêrs," het Rosheda Muller, president van Saita, gesê.
"Terwyl miljoene handelaars voorheen met waardigheid en vertroue kon sake doen, wetende dat hulle 'n positiewe bydrae nie net tot die ekonomie nie maar belangriker nog, aan hul families lewer, is hulle vermoë om handel te dryf weggeruk deur 'n regering wat nie bereid is om te luister of te konsulteer nie.
(Foto: Jackson Mthembu/Twitter)
"Dit gaan 'n geweldige negatiewe uitwerking op hul inkomste, hul waardigheid en hul vertroue in die regering hê," het Muller gewaarsku.
Sy het weer 'n beroep op die nasionale Covid-19-bevelsraad gedoen om dadelik die verbod op tabakverkope op te hef.
Ná die minister van polisie, Bheki Cele, se stelling dat die polisie 'n twee maande oue kwitansie vir sigarette gaan eis as mense in die openbaar met sigarette betrap word, het Muller gesê dit is 'n belaglike vereiste in townships.
"Eerstens dink ons die regering het vergeet hoe die lewe in townships is. Wanneer laas het hulle 'n kasregister op 'n informele handelaar se tafel gesien?
"Tweedens: Hoekom is die regering en veral die polisie so behep met die verkoop van sigarette? Hulle moet konsentreer op die beskerming van die land, pleks daarvan om in te meng met mense se vermoë om kos op die tafel te sit."
Sy sê Saita verstaan ook nie hoekom die regering met almal, van taxiverenigings, kerke en tradisionele leiers tot groot sakeondernemings beraadslaag, maar nie met die alliansie nie. "As hulle met ons gepraat het, sou hulle geweet het watter uitwerking die verbod op informele handel het.
"Jy moet blind en doof wees om nie die publiek se woede hieroor waar te neem nie. Suid-Afrikaners verstaan nie die rede vir die verbod nie. In die afwesigheid van enige bewyse is dit net natuurlik om te bespiegel dat die verbod 'n toesmeerdery van iets groter en donkerder is."